o

คณะกรรมการบริษัทได้ให้ความสำคัญต่อระบบการควบคุมและตรวจสอบภายในที่มีประสิทธิภาพ
ทั้งในระดับบริหาร และระดับปฏิบัติการ
คณะกรรมการบริษัทและผู้บริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบการควบคุมภายใน
และการประเมินความเพียงพอของระบบควบคุมภายในของบริษัทฯ ในส่วนต่างๆทั้ง 5 ส่วน คือ
ส่วนที่ 1 องค์กรและสภาพแวดล้อม, ส่วนที่ 2 การบริหารความเสี่ยง, ส่วนที่ 3
การควบคุมการปฏิบัติงานของฝ่ายบริหาร, ส่วนที่ 4 ระบบสารสนเทศและการสื่อสารข้อมูล
และส่วนที่ 5 ระบบการติดตาม ซึ่งรวมถึงการกำหนดทิศทางการดำเนินธุรกิจ
การพัฒนาระบบสารสนเทศและการสื่อสารเพื่อสนับสนุนระบบการตัดสินใจ การกำหนดขอบเขต
อำนาจหน้าที่ และวงเงินอนุมัติของฝ่ายบริหารในแต่ละระดับ
ตลอดจนมีการกำหนดระเบียบวิธีปฏิบัติของพนักงานแต่ละสายงานไว้อย่างชัดเจน
การกำหนดกรอบปฏิบัติตามหลักจรรยาบรรณ
รวมถึงการมีมาตรการควบคุมและขั้นตอนในการทำรายการระหว่างกันของบริษัทกับบุคคลที่อาจมีความขัดแย้งทางผลประโยชน์
และมีการใช้นโยบายบัญชีตามหลักการบัญชีที่รับรองทั่วไปซึ่งผู้สอบบัญชีมีอิสระในการแสดงความเห็นและการเข้าถึงข้อมูลที่เป็นสาระสำคัญ

บริษัทมีฝ่ายตรวจสอบภายในเพื่อทำหน้าที่ตรวจสอบทั้งในด้านการเงิน การดำเนินงาน
และได้ว่าจ้างที่ปรึกษากฎหมายภายนอกที่เชี่ยวชาญเฉพาะด้านช่วยกำกับดูแลเรื่องการปฏิบัติตามกฎระเบียบ
ข้อบังคับ และกฎหมายที่เกี่ยวข้อง
เพื่อให้มั่นใจว่าการปฏิบัติงานและกิจกรรมสำคัญของบริษัทได้ดำเนินการตามแนวทางที่กำหนดและมีประสิทธิภาพ
และเพื่อให้หน่วยงานตรวจสอบภายในมีความอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้สำนักตรวจสอบภายในรายงานผลการตรวจสอบโดยตรงต่อคณะกรรมการตรวจสอบ
และคณะกรรมการบริษัท

ในปี 2553 คณะกรรมการตรวจสอบมีการประชุมจำนวน 12 ครั้ง
เพื่อพิจารณาความสมเหตุสมผลของการทำรายการระหว่างกัน ความเพียงพอของระบบควบคุมภายใน
รวมถึงการประชุมร่วมกับผู้สอบบัญชีเพื่อสอบทานงบการเงินและพิจารณารายงานการเปิดเผยข้อมูลทางการเงินในงบการเงิน
ตลอดจนการพิจารณาแผนการตรวจสอบประจำปี
และติดตามรายงานผลการตรวจสอบภายในด้านต่างๆ

คณะกรรมการกำกับหลักทรัพย์และตลาดหลักทรัพย์ได้สั่งให้บริษัท และ จี เจ สตีล
จัดทำรายงานการตรวจสอบบัญชีเป็นกรณีพิเศษที่เกี่ยวข้องกับเรื่องต่างๆดังนี้
รายการขายเชื่อสินค้าและรายการซื้อเครื่องจักร การตั้งค่าเผื่อการลดมูลค่าของวัตถุดิบเสื่อมสภาพ
งานระหว่างก่อสร้างที่ไม่คืบหน้า และเงินจ่ายล่วงหน้าค่าเครื่องจักร
บริษัทได้นำส่งรายงานการตรวจสอบกรณีพิเศษให้แก่สำนักงานคณะกรรมการกำกับหลักทรัพย์และตลาดหลักทรัพย์ร้องขอแล้วเมื่อวันที่
7 พฤษภาคม 2553 พร้อมด้วยแนวทางการจัดการของผู้บริหารใหม่
โดยรายงานดังกล่าวได้มีการเผยแพร่ผ่านทางระบบอิเล็กทรอนิกส์ของตลาดหลักทรัพย์แห่งประเทศไทย
ผู้บริหารของบริษัทอยู่ระหว่างการดำเนินการสอบทานระบบควบคุมภายในเพื่อทำให้บริษัทมีระบบการควบคุมภายในในส่วนที่จำเป็นให้มีความรัดกุมยิ่งขึ้น

การดูแลเรื่องการใช้ข้อมูลภายใน

บริษัทได้กำหนดนโยบายในเรื่องจริยธรรมโดยที่กรรมการ ผู้บริหาร
และเจ้าหน้าที่ของบริษัทจะต้องพึงปฏิบัติ ในการใช้ข้อมูลภายในที่มีสาระสำคัญของบริษัท
ซึ่งยังไม่ได้เปิดเผยต่อสาธารณชนเพื่อประโยชน์ของตนเองหรือผู้อื่น
รวมถึงการซื้อขายหลักทรัพย์ของบริษัท
โดยมีวิธีการดูแลผู้บริหารในการนำข้อมูลภายในของบริษัทไปใช้ประโยชน์เพื่อส่วนตนหรือผู้อื่น ดังนี้

1.  ดำเนินการแจ้งให้ผู้บริหารฝ่ายต่างๆ
    เข้าใจถึงภาระหน้าที่ในการรายงานการถือหลักทรัพย์ในบริษัทของตนเอง คู่สมรส
    และบุตรที่ยังไม่บรรลุนิติภาวะ ตลอดจนรายงานการเปลี่ยนแปลงการถือหลักทรัพย์ตามมาตรา
    59 และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ.
    2535

2.  ดำเนินการส่งหนังสือเวียนแจ้งให้ผู้บริหารทราบว่า
    ผู้บริหารที่ได้รับทราบข้อมูลภายในที่เป็นสาระสำคัญ รวมถึงข้อมูลงบการเงินของบริษัท
    ซึ่งมีผลกระทบต่อการเปลี่ยนแปลงราคาหลักทรัพย์
    ควรหลีกเลี่ยงหรืองดการซื้อขายหลักทรัพย์ของบริษัท ในช่วงระยะเวลา 1
    เดือนและห้ามไม่ให้เปิดเผยข้อมูลที่เป็นสาระสำคัญนั้นต่อบุคคลอื่น
    ก่อนที่งบการเงินหรือข้อมูลภายในนั้นจะเปิดเผยต่อสาธารณชน

ทั้งนี้
บริษัทยังได้กำหนดโทษสำหรับกรณีที่มีการฝ่าฝืนในการนำข้อมูลภายในของบริษัทไปใช้เพื่อประโยชน์ส่วนตัวไว้ในระเบียบของบริษัท
โดยมีโทษตั้งแต่การตักเตือนด้วยวาจาจนถึงขั้นให้ออกจากงาน

ข้อพิพาทด้านแรงงาน

ปัจจุบันบริษัทไม่มีข้อพิพาทด้านแรงงาน

นโยบายในการพัฒนาพนักงาน

บริษัทมีนโยบายจัดให้มีการอบรมภายในให้กับพนักงานของบริษัท เพื่อพัฒนาให้พนักงานมีทักษะความรู้
โดยเรียนรู้จากการปฏิบัติจริง และจากคำแนะนำของผู้มีประสบการณ์ในแต่ละสายงาน นอกจากนี้
บริษัทยังส่งเสริมให้พนักงานเข้าอบรมและสัมมนากับหน่วยงานภายนอกอย่างสม่ำเสมอ
ตลอดจนมีนโยบายในการให้ผลตอบแทนกับพนักงานในอัตราที่เหมาะสม
เพื่อจูงใจและรักษาให้พนักงานทำงานกับบริษัทในระยะยาว

นโยบายการจ่ายเงินปันผล

บริษัทมีนโยบายการจ่ายเงินปันผลให้กับผู้ถือหุ้น คือ
ในกรณีปกติทีบริษัทไม่มีความจำเป็นต้องใช้เงินเพื่อการลงทุนเพิ่มหรือขยายงาน
และมีกระแสเงินสดเพียงพอ บริษัทมีนโยบายจ่ายเงินปันผลในอัตราประมาณร้อยละ 50
ของกำไรสุทธิจากการดำเนินงานหลังหักภาษีเงินได้นิติบุคคลและเงินสำรองตามกฎหมายแล้ว
อย่างไรก็ตามคณะกรรมการบริษัทอาจจะกำหนดให้บริษัทจ่ายเงินปันผลแตกต่างไปจากนโยบายดังกล่าวได้ตามความเหมาะสมและตามความจำเป็นของบริษัท
เช่น กรณีที่มีการเปลี่ยนแปลงภาวะทางเศรษฐกิจ หรือสภาพตลาด
หรือมีเหตุการณ์อื่นใดที่มีผลกระทบต่อสภาพคล่องทางการเงินของบริษัท เป็นต้น

การควบคุมภายใน

คณะกรรมการบริหารความเสี่ยงได้จัดทำแบบประเมินความเพียงพอของระบบควบคุมภายในประจำปี
2553 ฉบับลงวันที่ 7 กุมภาพันธ์ 2554 ขึ้น โดยการซักถามข้อมูลจากฝ่ายบริหารของบริษัท
และได้ผ่านการพิจารณาจากคณะกรรมการตรวจสอบแล้ว
ทั้งนี้แบบประเมินดังกล่าวได้นำเสนอที่ประชุมคณะกรรมการบริษัท ครั้งที่ 3/2554 เมื่อวันที่ 4
มีนาคม 2554 พิจารณารับทราบแล้ว

การพิจารณาจัดทำแบบประเมินความเพียงพอของระบบควบคุมภายใน บริษัทได้พิจารณาทั้งหมด 5
ส่วนด้วยกันประกอบด้วย ส่วนที่ 1 องค์กรและสภาพแวดล้อม, ส่วนที่ 2 การบริหารความเสี่ยง
,ส่วนที่ 3 การควบคุมการปฏิบัติงานของฝ่ายบริหาร, ส่วนที่ 4
ระบบสารสนเทศและการสื่อสารข้อมูล และส่วนที่ 5 ระบบการติดตาม
โดยคณะกรรมการบริษัทมีความเห็นว่าบริษัทมีระบบการควบคุมภายในที่เพียงพอ
อีกทั้งยังได้มีคณะกรรมการบริหารความเสี่ยงช่วยทำหน้าที่ในการทบทวนระบบและประเมินประสิทธิผลของการจัดการความเสี่ยงตลอดทั้งปี

ระบบการควบคุมภายในของบริษัทในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว นอกจากนี้
คณะกรรมการบริษัทได้ส่งเสริมและสนับสนุนให้ฝ่ายจัดการดำเนินการพัฒนาคุณภาพของระบบการควบคุมภายในอย่างต่อเนื่องเพื่อเสริมสร้างการกำกับดูแลกิจการที่ดี
(Good Corporate Governance)

การประเมินความเพียงพอของระบบควบคุมภายใน

คณะกรรมการบริษัทได้พิจารณาประเมินความเพียงพอของระบบการควบคุมภายในของบริษัทประจำปี
2553 แล้ว มีสาระสำคัญทั้ง 5 ส่วนดังนี้

ส่วนที่ 1 องค์กรและสภาพแวดล้อม

-   คณะกรรมการบริษัทได้มีการกำกับดูแลการกำหนดเป้าหมายการดำเนินธุรกิจของบริษัททั้งแบบระยะสั้น
    1 ปี แบบระยะปานกลาง 5 ปี และแบบระยะยาว 10 ปี
    ควบคู่ไปกับการกำหนดงบประมาณประจำปี โดยได้มีการติดตามผลเป็นระยะๆ
    อีกทั้งยังมีการปรับเปลี่ยนแผนการดำเนินธุรกิจในช่วงระว่างดำเนินการให้สอดคล้องกับสถานการณ์ในขณะนั้นตามความเหมาะสม
    ทั้งนี้เรื่องดังกล่าวได้นำเสนอคณะกรรมการบริษัทเพื่อพิจารณาอนุมัติ

-   คณะกรรมการบริษัทได้พิจารณากำหนดเป้าหมายการปฏิบัติงานอย่างรอบคอบ
    และได้ทบทวนแล้วว่าสามารถปฏิบัติได้ตามเป้าหมายจริง
    โดยวิเคราะห์ถึงการให้สิ่งจูงใจและผลตอบแทนแก่พนักงานว่าเป็นไปอย่างสมเหตุสมผลด้วย

-   บริษัทได้มีการกำหนดโครงสร้างองค์กรอย่างชัดเจน โดยแยกการบริหารออกเป็น 2 ส่วน คือ
    ในส่วนของฝ่ายผลิตและฝ่ายซ่อมบำรุง กับส่วนงานสนับสนุน
    เพื่อให้สะดวกและเอื้อประโยชน์ต่อฝ่ายบริหารในการดำเนินงานอย่างมีประสิทธิภาพสูงสุด

-   บริษัทได้มีการปรับปรุงหลักจรรยาบรรณธุรกิจ (Code of Conduct) ในปี 2551 เพิ่มเติม
    ซึ่งได้กำหนดนโยบายในด้านจริยธรรมและข้อกำหนดที่เกี่ยวกับจริยธรรม
    เพื่อให้ครอบคลุมถึงการห้าม
    มิให้ฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทและคู่ค้าของบริษัท
    อีกทั้งได้กำหนดบทลงโทษกรณีที่มีการละเมิดไว้อย่างชัดเจน

-   บริษัทได้มีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านการเงิน
    การจัดซื้อ และการบริหารทั่วไปแบบรัดกุม และสามารถป้องกันการทุจริตได้
    โดยคู่มือการปฏิบัติงานด้านจัดซื้อที่จัดทำขึ้นม่ความสอดคล้องตามมาตรฐานคุณภาพ ISO 9001 :
    2000 ส่วนการปฏิบัติงานด้านการเงินและการบริหารทั่วไป
    ได้มีการกำหนดแผนผังการปฏิบัติงาน พร้อมทั้งกำหนดอำนาจอนุมัติเป็นวงเงินไว้อย่างชัดเจน
    และบริษัทได้พัฒนาระบบสารสนเทศอย่างต่อเนื่อง
    เพื่อใช้เป็นเครื่องมือในการควบคุมการทุจริตด้วย

-   บริษัทได้มีแผนการปรับปรุงการจัดซื้อร่วมกับ Supplier และ Contractor
    เพื่อส่งเสริมในด้านจริยธรรม ความเป็นธรรม และโปร่งใสในการจัดซื้อ
    รวมทั้งการจัดซื้อที่เป็นมิตรต่อสิ่งแวดล้อม เพื่อแสดงความรับผิดชอบต่อสังคมโดยรวม

-   ในการกำหนดนโยบายและแผนการปฏิบัติงาน บริษัทได้คำนึงถึงความเป็นธรรมต่อคู่ค้า
    โดยได้กำหนดไว้เป็นนโยบายและเกณฑ์การปฏิบัติในจรรยาบรรณธุรกิจ
    ให้ผู้บริหารและพนักงานมีหน้าที่ในการสร้างความสัมพันธ์ที่ดีกับคู่ค้าทุกราย
    ตลอดจนกำหนดมาตรการให้ปฏิบัติต่อคู่ค้าอย่างมีความซื่อสัตย์สุจริต เท่าเทียมกัน
    รักษาความลับของลูกค้า ตลอดจนห้ามมิให้มีการรับสินบนจากคู่ค้า

ส่วนที่ 2 การบริหารความเสี่ยง

-   ในปี 2553 บริษัทได้จัดให้มีการประชุมคณะกรรมการบริหารความเสี่ยงขึ้น จำนวน 2 ครั้ง
    เพื่อทบทวนระบบและประเมินประสิทธิผลของการจัดการความเสี่ยง

-   คณะกรรมการบริหารความเสี่ยงจะทำการวิเคราะห์และรายงานความคืบหน้าของลักษณะความเสี่ยง
    และแนวทางการบริหารจัดการความเสี่ยงเพื่อเกิดประโยชน์สูงสุดต่อบริษัท

-   คณะกรรมการบริหารความเสี่ยงได้กำหนดให้มีมาตรการในการประเมินประสิทธิผลของการควบคุมความเสี่ยงในด้านต่างๆ
    ตลอดจนกำหนดวิธีการเพื่อลดความเสี่ยงอันจะเกิดความสูญเสียต่อบริษัทอย่างน้อย 4 ครั้งต่อปี

-   คณะกรรมการบริหารความเสี่ยงได้กำหนดแผนงานการบริหารความเสี่ยงประจำปี
    และมอบหมายให้ฝ่ายจัดการไปดำเนินการปฏิบัติตามแผน
    และรายงานความคืบหน้าต่อคณะกรรมการบริหารความเสี่ยง

-   บริษัทได้จัดให้มีการประชุมระดับผู้บริหารเป็นประจำทุกสัปดาห์
    ซึ่งผู้บริหารที่รับผิดชอบแต่ละสายงานจะนำเสนอผลการดำเนินงาน
    ปัญหาและความเสี่ยงที่เผชิญอยู่ เข้าหารือในที่ประชุมเพื่อร่วมกันหาแนวทางป้องกันและแก้ไข

ส่วนที่ 3 การควบคุมการปฏิบัติงานของฝ่ายบริหาร

-   ในปี 2553บริษัทได้มีการปรับปรุงระเบียบอำนาจอนุมัติด้านการเงิน
    และการดำเนินงานอย่างชัดเจน
    เพื่อให้เกิดประสิทธิภาพสูงสุดในการบริหารงานของฝ่ายบริหาร

-   บริษัทได้จัดแบ่งแยกหน้าที่ความรับผิดชอบ (1) หน้าที่อนุมัติ (2)
    หน้าที่บันทึกรายการบัญชีและข้อมูลสารสนเทศ (3)
    หน้าที่ในการดูแลจัดเก็บทรัพย์สินออกจากกันอย่างชัดเจน และมี Work Flow
    ที่แสดงถึงขั้นตอนการปฏิบัติงาน

-   บริษัทได้กำหนดให้มีมาตรการและขั้นตอนอนุมัติการทำรายการระหว่างกัน
    และได้กำหนดไว้เป็นนโยบายเกี่ยวกับความขัดแย้งทางผลประโยชน์รวมอยู่ในหลักจรรยาบรรณสำหรับผู้บริหารและพนักงาน
    โดยมอบหมายให้ฝ่ายตรวจสอบภายในทำหน้าที่ตรวจสอบ
    และรายงานตรงต่อคณะกรรมการตรวจสอบอย่างต่อเนื่อง
    รวมถึงบริษัทห้ามมิให้ผู้มีส่วนได้เสียร่วมพิจารณาอนุมัติธุรกรรมที่อาจมีความขัดแย้งทางผลประโยชน์
    ทั้งนี้ในการตัดสินใจอนุมัติธุรกรรมใดๆ ก็ตาม
    บริษัทได้คำนึงถึงผลประโยชน์สูงสุดในระยะยาวเป็นสำคัญ
    และกรณีเป็นธุรกรรมที่อาจมีความขัดแย้ง จะต้องรายงานให้คณะกรรมการตรวจสอบรับทราบ
    หรือขอความเห็นจากคณะกรรมการตรวจสอบก่อนแล้วแต่กรณี

-   บริษัทได้มีการติดตามให้มีการปฏิบัติตามสัญญา และข้อตกลงดังกล่าวที่มีผลผูกพันอย่างต่อเนื่อง
    รวมทั้งได้มีการติดตามดูแลการดำเนินงานของบริษัทย่อยอย่างสม่ำเสมอ
    ในกรณีที่บริษัทมีเงินลงทุนในบริษัทย่อย
    โดยบริษัทได้ส่งให้กรรมการของบริษัทเข้าไปเป็นกรรมการผู้มีอำนาจของบริษัทย่อย
    ส่วนบริษัทร่วมบริษัทได้ส่งตัวแทนเข้าไปเป็นกรรมการเจ้าหนี้เพื่อรักษาผลประโยชน์ของบริษัท

-   บริษัทได้มีมาตรการที่จะให้การดำเนินงานเป็นไปตามกฎหมาย
    เพื่อลดความเสี่ยงในการประกอบธุรกิจของบริษัท
    โดยบริษัทได้มีการว่าจ้างที่ปรึกษากฎหมายเฉพาะด้านจากภายนอก
    เพื่อให้เข้ามาช่วยสอบทานเอกสาร และให้คำปรึกษาในการดำเนินการด้านต่างๆ
    ตลอดจนบริษัทได้มีฝ่ายตรวจสอบภายในเพื่อทำหน้าที่ตรวจสอบการปฏิบัติตามข้อกำหนด
    กฎระเบียบ และกฎหมายที่เกี่ยวข้องอีกด้วย

-   บริษัทไม่เคยมีการกระทำที่ฝ่าฝืนกฎหมาย และได้กำหนดมาตรการแก้ไขและป้องกันไว้แล้ว

ส่วนที่ 4 ระบบสารสนเทศและการสื่อสารข้อมูล

-   ในการประชุมคณะกรรมการบริษัท
    เลขานุการคณะกรรมการบริษัทและฝ่ายบริหารได้จัดเตรียมเอกสารข้อมูล
    และรายละเอียดเกี่ยวกับวาระการพิจารณาที่สำคัญ
    เพื่อให้คณะกรรมการบริษัทใช้เป็นข้อมูลประกอบการตัดสินใจล่วงหน้า
    และหากเรื่องใดมีรายละเอียดเพิ่มเติมในภายหลัง (ถ้ามี)
    บริษัทจะจัดส่งให้มีข้อมูลเพิ่มเติมเพื่อแจกเป็นเอกสารประกอบการประชุมใหักับคณะกรรมการก่อนวันประชุมหรือภายในวันประชุม

-   บริษัทได้จัดส่งหนังสือเชิญประชุมคณะกรรมการบริษัท
    และรายงานการประชุมคณะกรรมการบริษัทครั้งที่แล้ว
    พร้อมทั้งเอกสารประกอบการพิจารณาการประชุมให้กับกรรมการบริษัททุกครั้งที่มีการประชุม
    เพื่อเป็นการให้ข้อมูลแก่กรรมการบริษัทโดยจัดส่งล่วงหน้าเฉลี่ย 10 วันก่อนวันประชุม

-   บริษัทได้จัดทำรายงานการประชุมคณะกรรมการบริษัท โดยบันทึกรายละเอียดที่เป็นสาระสำคัญ
    รวมถึงข้อเสนอแนะ ข้อท้วงติง และข้อคัดค้าน (ถ้ามี)
    และได้ให้คณะกรรมการบริษัทรับรองรายงานการประชุมดังกล่าวในการประชุมครั้งถัดไป
    ซึ่งประธานกรรมการได้เปิดโอกาสให้คณะกรรมการบริษัทได้แก้ไขหรือเพิ่มเติมเนื้อหาในรายงานการประชุมได้อย่างอิสระ

-   บริษัทได้จัดเตรียมสถานที่เพื่อจัดเก็บเอกสารประกอบการบันทึกบัญชี และบัญชีต่างๆ
    ไว้อย่างเป็นสัดส่วน
    ส่วนในกรณีที่ผู้สอบบัญชีได้ให้ข้อสังเกตในความไม่สมบูรณ์ของเอกสารในการทำธุรกรรมหนึ่ง
    บริษัทจะเร่งดำเนินการปรับปรุงแก้ไขและจัดหาเอกสารให้ครบถ้วนสมบูรณ์ต่อไป

-   บริษัทได้ใช้นโยบายการบัญชีตามหลักการบัญชีที่รับรองทั่วไป
    ภายใต้การกำกับและตรวจสอบโดยผู้สอบบัญชีรับอนุญาตภายนอก

ส่วนที่ 5 ระบบการติดตาม

-   ฝ่ายบริหารได้รายงานผลการดำเนินงานให้คณะกรรมการบริหาร
    และคณะกรรมการบริษัทรับทราบทุกไตรมาส
    นอกจากนั้นบริษัทได้เตรียมจัดทำแผนงบประมาณประจำปีสำหรับใช้ในปีหน้า
    และจะนำมาใช้เป็นเกณฑ์ในการประเมินผลการดำเนินงาน
    และรายงานเปรียบเทียบวิเคราะห์ผลต่างอย่างเป็นระบบต่อคณะกรรมการบริษัทต่อไป

-   บริษัทได้จัดให้มีการประชุมระดับผู้บริหารทุกสัปดาห์ เพื่อทำหน้าที่ติดตามผลการปฏิบัติงาน
    และเปรียบเทียบกับเป้าหมายที่กำหนดไว้ในรูปของ KPI (Key Performance Indicator)
    และหารือถึงแนวทางการแก้ไขในกรณีที่ยังไม่สามารถบรรลุเป้าหมายที่วางไว้
    นอกจากนั้นยังได้มีการแต่งตั้งคณะกรรมการโครงการขึ้นมาเพื่อสนับสนุนการดำเนินงานตามเป้าหมายของบริษัท
    โดยเน้นการพัฒนาระบบงานปฏิบัติการด้านต่างๆ
    เพื่อควบคุมการปฏิบัติงานให้เป็นไปตามเป้าหมาย

-   บริษัทได้จัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
    โดยฝ่ายตรวจสอบภายในทำหน้าที่จัดทำแผนการตรวจสอบประจำปี ซึ่งครอบคลุมทั้งการเงิน
    การดำเนินการ และการปฏิบัติตามกฎระเบียบข้อบังคับและกฎหมายที่เกี่ยวข้อง
    เพื่อประเมินประสิทธิภาพและประสิทธิผล
    รวมทั้งตรวจสอบการปฏิบัติตามระบบการควบคุมภายในที่มีอยู่

-   การรายงานผลการตรวจสอบและการรายงานความคืบหน้า
    ฝ่ายตรวจสอบภายในได้รับมอบหมายให้รายงานตรงต่อคณะกรรมการตรวจสอบเป็นประจำอย่างน้อยเดือนละ
    1 ครั้ง
    และเพื่อเป็นการป้องปรามฝ่ายตรวจสอบภายในได้ดำเนินการตรวจสอบและติดตามผลการการปฏิบัติงานของแต่ละหน่วยงานอย่างสม่ำเสมอ
    นอกจากนี้ฝ่ายตรวจสอบภายในมีหน้าที่ในการติดตาม
    และประเมินผลการแก้ไขข้อบกพร่องที่มีสาระสำคัญเพื่อนำเสนอคณะกรรมการตรวจสอบและคณะกรรมการบริษัท

-   บริษัทมีนโยบายให้ฝ่ายจัดการมีหน้าที่และความรับผิดชอบ
    โดยต้องรายงานต่อคณะกรรมการบริษัทถึงสิ่งที่ได้ทำการตัดสินใจดำเนินการในเรื่องต่างๆ ที่มี
    หรืออาจมีผลกระทบต่อชื่อเสียงและฐานะการเงินของบริษัทอย่างมีนัยสำคัญ
    ทั้งนี้รวมถึงปัญหาต่างๆ ที่พบ อาทิ เรื่องการทุจริตหรือการกระทำที่ฝ่าฝืนกฎหมาย